नेपालका युवा, विद्यार्थीको समूहले अहिले उठाएको आवाज भारतका राजदूत रायप्रति नै लक्षित भएको हुनाले विषय गम्भीर देखिएको हो । अर्को शब्दमा, विगत डेढ—दुई वर्षको अवधिमा भारत सरकारले नेपालप्रति दुराग्रह राख्दै आर्थिक नाकाबन्दी समेत लगाएको तथ्य जगजाहेर छ । नयाँ संविधानबारे दिल्लीको कुनै धारणा भए कूटनीतिक माध्यमद्वारा ध्यानाकर्षण गराउन सकिने बाटो खुला छँदाछँदै नाकाबन्दी गरेर नेपालको सम्पूर्ण जनसंख्यालाई सकसमा पारिएको थियो । नेपालले मूल्य तिरेर खरीद गरेका इन्धन, औषधि र अन्य दैनिक आवश्यकताका सरसामानलाई नेपाली भूभागमा भित्रिन नदिने कार्य निस्सन्देह निन्दनीय हो । औषधि र उपचारका अन्य सामग्रीको आपूर्ति रोक्नु त अमानवीय व्यवहार हो ।
